| Medaljeoversikt |
| --- |
| Parafriidrett |
| Konkurrerte for Storbritannias flagg Storbritannia |
| Paralympiske vinterleker |
| Sølv | 2016 Brasils flagg Rio | 4x100 m T35-38 |
| Bronse | 2016 Brasils flagg Rio | 100 m T35 |
| Bronse | 2016 Brasils flagg Rio | 200 m T35 |
| VM i parafriidrett |
| Bronse | 2017 Storbritannias flagg London | 100 m T35 |
| Bronse | 2017 Storbritannias flagg London | 200 m T35 |
| Gull | 2015 Qatars flagg Doha | 4x100 m T35-38 |
| Sølv | 2015 Qatars flagg Doha | 100 m T35 |
| Sølv | 2015 Qatars flagg Doha | 200 m T35 |
| EM i parafriidrett |
| Gull | 2016 Italias flagg Grosseto | 100 m T35 |
| Gull | 2016 Italias flagg Grosseto | 200 m T35 |
| Gull | 2016 Italias flagg Grosseto | 4x100 m T35-38 |
| Gull | 2014 Storbritannias flagg Swansea | 100 m T35 |
| Gull | 2014 Storbritannias flagg Swansea | 100 m T35 |
| Konkurrerte for Skottlands flagg Skottland |
| Samveldelekene |
| Sølv | 2018 Australias flagg Gold Coast | 100 m T35 |

**Maria Lyle** (født 14. februar 2000 i Dunbar) er en skotsk parafriidrettsutøver, som representerer Team East Lothian lokalt, og Skottland og Storbritannia internasjonalt. Pr 2018 har hun fem EM-gull i sprintøvelser i parafriidrett, og hun har tre paralympiske medaljer og fem VM-medaljer, hvorav én gullmedalje som hun fikk på stafett i VM i parafriidrett 2015.

Bakgrunn
--------

Lyle fikk diagnosen cerebral parese da hun var to år gammel, og måtte bruke skinner for å gå. Hun fikk CP fordi moren hadde helvetesild da hun var gravid med henne. Hun begynte med løping sammen med familien da hun var 8 år gammel, og begynte med aktiv friidrett da hun var 10. Hun debuterte internasjonalt i 2014, i et IPC Grand Prix-stevne i Dubai.

Idrettskarriere
---------------

Lyle meldte seg inn i Dunbar Running Club i 2009, og deltok i lokale og nasjonale mesterskap. I juli 2012, da hun var 12 år gammel, løp hun 200 meter raskere enn gjeldende verdensrekord i T35-klassen, i Birmingham Games. Hun løp på 32,37, men på grunn av hennes alder var hun ikke gammel nok til å delta i selve stevnet, og hun var også for ung til å være klassifisert i riktig handicapklasse, så tiden teller ikke som verdensrekord.

I 2014 fikk hun offisiell klassifisering som T35-utøver. I februar deltok hun i IPC Grand Prix-stevnet Fazaa International i Dubai, og vant der 200 meter med ny verdensrekord (T35) på 32,27 sekunder. Hun slo med det kinesiske Liu Pings tidligere verdensrekord fra 2005. Hun vant også 100 meter, med tiden 14,58, men på grunn av sterkere medvind enn tillatt teller ikke denne som personlig rekord. I mai deltok hun i Bedford International Open, og satte der verdensrekord med tiden 14,63. Hun forbedret også sin egen verdensrekord på 200 meter, til 30,71. Hun deltok i sitt første store internasjonale mesterskap i august, da hun deltok i EM i parafriidrett 2014 i Swansea. Der vant hun 100 meter med tiden 14,92, og slo italienske Oxana Corso med over halvannet sekund. Hun vant også 200 meter, med tiden 31,05.

Under oppkjøringen til VM i parafriidrett 2015 deltok hun i Newham International, og løp der 100 meter på 13,90 og 200 meter på 29,24. Begge tidene var raskere enn verdensrekorden på distansene, men tidene var uoffisielle, og teller da ikke som rekorder. I VM fikk hun sølv på 100 og 200 meter, og måtte se seg slått av australske Isis Holt, som satte ny verdensrekord på begge distansene. Lyle satte personlig rekord og europeisk rekord på 200 meter, med tiden 29,32. Storbritannia vant 4 x 100 meter stafett i klassen T35-38, med Lyle på laget. 

Hun fikk tre gullmedaljer i EM i parafriidrett 2016 i Grosseto; hun vant 100 og 200 meter individuelt, og Storbritannia vant også 4 x 100 meter stafett i klassen T35-38. Lyle satte her mesterskapsrekord på 100 meter med tiden 14,45, og på 200 meter med tiden 29,92. Vinnertiden på 4 x 100 meter var også ny verdensrekord; Storbritannia løp her på 51,63 sekunder. Hun deltok også i Paralympiske sommerleker 2016 i Rio, og fikk der bronse på 100 og 200 meter, bak Xia Zhou og Isis Holt, og hun deltok på det britiske stafettlaget som fikk sølv på 4 x 100 meter. 

I VM i parafriidrett 2017 kom hun på tredjeplass på 100 og 200 meter i sin klasse, bak Holt og Zhou. Hun kom på andreplass på 100 meter i Samveldelekene 2018 i Gold Coast i Australia.

Referanser
----------

1. ↑  IPC - *Maria Lyle*, besøkt 13. april 2018.
2. ↑  Daily Record - *Scotland's new sporting hero Maria Lyle needed splints to help her walk as a child but is now a sprint champion*, besøkt 13. april 2018.
3. ↑  BBC Sport - *Britain's Maria Lyle sets world record on international debut*, besøkt 13. april 2018.
4. ↑  19 eleven - *Maria Lyle*, besøkt 13. april 2018.
5. ↑  Daily Record - *Young Scot who can already beat reigning champ set for stardom at next Paralympics Games*, besøkt 13. april 2018.
6. ↑  London 2017 - *Maria Lyle*, besøkt 13. april 2018.
7. ↑  The Telegraph - *Maria Lyle wins her second gold of the IPC European Athletics Championships with a lightnig quick time in the T35 200m*, besøkt 13. april 2018.
8. ↑  Newham Recorder - *Record-breaking duo boost Newham event* Arkivert 14. april 2018 hos Wayback Machine. besøkt 13. april 2018.
9. ↑  IPC - *Fourteen-year-old Holt claims world title with record breaking win*, besøkt 13. april 2018.
10. ↑  IPC - *2016 IPC Athletics European Championships, Grosseto - Women's 4x100m T35-38 - Final*, besøkt 13. april 2018.

Eksterne lenker
---------------

* Profil hos The Power of 10
* Profil hos IPC
* Profil hos British Athletics
* Profil hos Samveldelekene 2018 Arkivert 13. april 2018 hos Wayback Machine.